Dienes Valéria

Dienes Valéria (született Geiger Valéria Anna) (Szekszárd, 1879. május 25. – Budapest, 1978. június 8.) írónő, táncpedagógus, filozófus, az első magyar női egyetemi doktor.

Életrajza 
Geiger Gyula és Benczelits Erzsébet leánya. A budapesti Erzsébet Nőiskolában szerzett „polgári-iskolai” matematikatanítónői oklevelet, majd 1904 és 1905 között a Zeneakadémián zongorát és zeneszerzést tanult, a Pázmány Péter Tudományegyetemen matematikát és fizikát hallgatott, filozófiából, matematikából és esztétikából doktorált (1905), s 1905. november 15-én Budapesten, a Ferencvárosban házasságot kötött Dienes Pál matematikussal, akivel utóbb részt vett a Galilei Kör munkájában, 1922-ben váltak el. Közös matematikai témájú írásaikat hazai és francia szaklapok közölték; pszichológiai és filozófiai tanulmányait az Athenaeumban, a Huszadik Században és a Nyugatban jelentette meg.

Párizsban nagy hatással volt rá Henri Bergson – tanulmányt is írt róla Bergson lélektana címmel. Műveit egyedül ő fordította le magyarra. Bergson mozdulatpszichológiai elméletének és a Duncan-testvérek mozgásművészeti tevékenységének hatására a tánccal kezdett foglalkozni: kialakította mozdulatművészeti rendszerét, melyet orkesztikának nevezett el. 1915-ben Budapesten megnyitotta Orkesztikai Iskoláját, amelyet (1919-1923 közötti emigrációja miatti szünettel) 1944-ig vezetett. A Hajnalvárás című mozdulatdrámájával léptek fel először 1924-ben, majd több művét adták elő, melyeket Bárdos Lajossal írt a misztériumjátékok mintájára. 1927-ben lett az Aquinói Szent Tamás Filozófiai Társaság tagja. 1934-ben pedig a magyar filozófiai nyelv fejlesztéséért Baumgarten-díjat kapott (fordított Hume, Descartes, Locke, George Berkeley, Teilhard de Chardin műveiből), valamint szemiotikával is foglalkozott.

Alakját Babits Mihály a Halálfiai című munkájában Hintáss Gitta alakjában örökítette meg. Édesapja és szudétanémet nagyszülei Brünnből telepedtek át a monarchiabeli Magyarországra.

Művei 
 Geiger Valéria: Valóság-elméletek. Doktori disszertáció; Athenaeum Ny., Budapest, 1905
 A zenei alkotás és hatás lélektanáról; Deutsch, Budapest, 1906 (A Huszadik Század könyvtára)
 A mai lélektan főbb irányai, 1-2.; Haladás, Budapest, 1914
 Az Orkesztikai Egyesület programmja; Révai Ny., Budapest, 1928
 A Szent Imre misztérium mozdulatdráma szövegkönyve; Madách Ny., Budapest, 1931
 Dienes Valéria–Bárdos Lajos: Áve, Világ Királynéja! Kilenc ének Szűz Mária tiszteletére; Szalézi Művek, Rákospalota, 1944
 A mozdulatról; terv., ill. Békés Rozi; Magyar Iparművészeti Főiskola, Budapest, 1979
 Hajnalvárás; vál., szerk. Belon Gellért; Szt. István Társulat, Budapest, 1983
 Miénk az idő; vál., szerk. Rozgonyi Péter, Rozgonyiné Bóna Ilona; Szt. István Társulat, Budapest, 1983
 Dienes Valéria; bev., gyűjt., összeáll. Töttős Gábor; IV. sz. Általános Iskola, Szekszárd, 1991
 Orkesztika – mozdulatrendszer; szerk., bev. Dienes Gedeon; Planétás, Budapest, 1996
 A plasztika profil tagozata; ill. Fenyves Márk; Orkesztika Alapítvány, Budapest, 2000 (Mozdulatművészeti sorozat)
 Az orkesztika iskola története képekben; vál. Fenyves Márk; Orkesztika Alapítvány, Budapest, 2001 (Mozdulatművészeti sorozat)
 Dienes Valéria önmagáról; szerk., életrajzi bev. Szabó Ferenc; Agapé, Szeged, 2001 (Mai írók és gondolkodók)
 A tánc reformja "a mozdulatművészet vonzásában". Mozdulattudomány, filozófia, pszichológia, pedagógia, művészetelmélet. Táncelméleti szöveggyűjtemény; bev., sajtó alá rend. Fenyves Márk, Dienes Gedeon; Orkesztika Alapítvány, Budapest, 2016 (Mozdulatművészeti sorozat)
 Dienes Valéria (1879–1978) életrajza és műveinek jegyzéke /In: Ponticulus Hungaricus (Dienesék levelei Babitshoz) V. évfolyam 7–8. szám 2001. július–augusztus
 Fordítása: Bergson: Teremtő fejlődés, Az Akadémia filozófiai könyvtára (2), Magyar Tudományos Akadémia, Budapest, 1930
 Dienes Valéria művei a MOKKA katalógusban

Díjak, elismerések 
Baumgarten-díj (1934)

Irodalom
 Vámos Éva: Dienes Valéria. In: 
 Dienes Valéria, az első magyar professzornő ifjúkora; tan., gyűjt., szöveggond. Töttős Gábor; szerzői, Szekszárd, 2003
 Szabó Ferenc: "Hitünk szent titka". Dienes Valéria az Eucharisztia erőterében. Eszméletcsere; JTMR–Távlatok, Budapest, 2019

Jegyzetek

További információk 
 Dienes Valéria életrajzi vázlata
 Dienes Valéria , Szent Erzsébet Katolikus Általános Iskola
 Dienes Valéria
 Mélyen hívő tudós nő
 Aki átélte az Istenbe merülés mámorát

Magyar táncművészek
Magyar táncpedagógusok
Magyar filozófusok
Magyar egyetemi, főiskolai oktatók
Magyar nők
Szekszárdiak
1879-ben született személyek
1978-ban elhunyt személyek
Baumgarten-díjasok
A Galilei Kör tagjai
A budapesti Teleki Blanka Gimnázium diákjai